เงินบาทเปิดตลาดที่ 33.03/04
ธนาคารกรุงศรีอยุธยา รายงาน เงินบาทเปิดตลาดเช้านี้อยู่ที่ระดับ 33.03/04 ปรับตัวแข็งค่าตามภูมิภาค
25 ก.พ. 2553

ธนาคารกรุงศรีอยุธยา รายงาน เงินบาทเปิดตลาดเช้านี้อยู่ที่ระดับ 33.03/04 ปรับตัวแข็งค่าตามภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 33.03/04 บาท/ดอลลาร์ ปรับตัวแข็งค่าจากช่วงปิดตลาดเย็นวานนี้ที่ระดับ 33.06/08 บาท/ดอลลาร์ ก่อนจะปรับตัวอ่อนค่าลงมาอยู่ที่ 33.05/06 บาท/ดอลลาร์ เมื่อเวลา 08.25 น.เนื่องจากการปรับตัวอ่อนค่าของเงินดอลลาร์
"ค่อนข้างจะแข็งค่าผิดคาดไปนิดนึง แม้เป็นไปในทิศทางเดียวกับภูมิภาค แต่จะแข็งค่ากว่าสกุลอื่นนิดหน่อย" นักบริหารเงิน กล่าว
นอกจากนี้ยังมีปัจจัยหนุนจากนักลงทุนที่ถือครองดอลลาร์ไว้เทขายออกมา หลังเห็นว่าสถานการณ์ทางการเมืองในประเทศช่วงใกล้วันที่ 26 ก.พ.ซึ่งเป็นวันที่ศาลฎีกาฯ นัดตัดสินคดียึดทรัพย์ 7..6 หมื่นล้านบาทของ พ.ต.ท.ทักษิณ ชินวัตร อดีตนายกรัฐมนตรี เริ่มคลี่คลายจนไม่น่าเกิดเหตุรุนแรง
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 90.29/33 เยน/ดอลลาร์ ก่อนจะปรับตัวแข็งค่ามาแตะที่ระดับ 89.00 เยน/ดอลลาร์ ส่วนยูโรอยู่ที่ระดับ 1.3540/3543 ดอลลาร์/ยูโร ก่อนจะปรับตัวอ่อนค่ามาแตะ 1.3400 ดอลลาร์/ยูโร
นักบริหารเงิน คาดว่า วันนี้เงินบาทจะแกว่งในกรอบแคบๆ ระหว่าง 33.00-33.10 บาท/ดอลลาร์ และมีแนวโน้มแข็งค่าต่อเนื่อง